Санал

**“МОНГОЛ УЛСЫН ШҮҮХ ЭРХ МЭДЛИЙН ХӨГЖЛИЙН БОДЛОГО БАТЛАХ ТУХАЙ” МОНГОЛ УЛСЫН ИХ ХУРЛЫН ТОГТООЛЫН ТӨСЛИЙН**

**ҮЗЭЛ БАРИМТЛАЛ**

 **Нэг.Тогтоолын төсөл боловсруулах үндэслэл, шаардлага**

**1.1.Хууль зүйн үндэслэл**

Монгол Улсын Үндсэн хуульд оруулсан нэмэлт, өөрчлөлтөөр Хорин тавдугаар зүйлийн 1 дэх хэсгийн 7-д “Хөгжлийн бодлого, төлөвлөлт тогтвортой байна.” гэж тусгагдсан.

Монгол Улсын шүүхийн тухай хууль /шинэчилсэн найруулга/-ийн 5 дугаар зүйлийн 5.11 дэх хэсэгт “Шүүх эрх мэдэл хөгжлийн бодлоготой байх бөгөөд түүнийг Ерөнхий зөвлөл хууль тогтоомжид нийцүүлэн боловсруулж, Улсын дээд шүүх, Засгийн газартай зөвшилцөн Улсын Их Хуралд уламжилна.” гэж заасан нь шүүх эрх мэдлийн хөгжлийн бодлогын баримт бичгийг боловсруулах хууль зүйн үндэслэл болно.

Монгол Улсын Үндсэн хуулийн “Монгол Улсын төрийн байгуулал” гэсэн Гуравдугаар бүлгийн “Дөрөв.Шүүх эрх мэдэл” гэсэн дэд бүлэгт заасныг үндэслэн шүүх эрх мэдлийн хөгжлийн бодлогод бүх шатны шүүх, Шүүхийн ерөнхий зөвлөл, Шүүхийн сахилгын хороо, прокурорын байгууллагын хөгжлийн асуудлыг хамааруулна.

Хөгжлийн бодлого, төлөвлөлт, түүний удирдлагын тухай хуулийн 4 дүгээр зүйлийн 4.1.1 дэх заалтад "хөгжлийн бодлого"-ыг “Улс, салбар, салбар хооронд болон бүс, орон нутгийн түвшинд, урт, дунд, богино хугацаанд хөгжлийн тодорхой асуудлаар ахиц дэвшилд хүрэхээр дэвшүүлсэн хэмжигдэхүйц зорилго, зорилт, тэдгээрийн суурь түвшин, хүрэх үр дүн, хэрэгжүүлэх үйл ажиллагаа, санхүүжилтийн эх үүсвэрээр баталгаажсан төсөв, хэрэгжилтийг хянах шалгуур үзүүлэлтийг тусгасан эрх бүхий этгээдээс баталсан баримт бичиг” гэж тодорхойлсон байна.

Мөн хуулийн 6 дугаар зүйлийн 6.1 дэх хэсэгт хөгжлийн бодлого, төлөвлөлтийн баримт бичиг нь дэвшүүлсэн зорилго, зорилтоо хангахад чиглэгдсэн, харилцан уялдаа бүхий дараах төрөлтэй байхаар хуульчилжээ. Үүнд:

1. Урт;
2. Дунд;
3. Богино хугацааны гэж хөгжлийн бодлого төлөвлөлтийн баримт бичгийг хэрэгжих хугацаанаас нь хамааруулан ангилжээ.

Мөн хуулийн 6.2 дахь хэсэгт “30 хүртэл жилийн хугацаанд хэрэгжүүлэх "Алсын хараа" нь Монгол Улсын урт хугацааны хөгжлийн бодлогын баримт бичиг байна.”, 6.3 дахь хэсэгт “Монгол Улсын урт хугацааны хөгжлийн бодлогын баримт бичиг нь дунд болон богино хугацааны бодлого, төлөвлөлтийн үндэс байна.” гэж тус тус хуульчилсан.

Монгол Улсын шүүх эрх мэдэл хөгжлийн бодлогыг 10 жилийн хугацаанд хэрэгжүүлэхээр төсөлд тусгах ба энэ нь Хөгжлийн бодлого, төлөвлөлт, түүний удирдлагын тухай хуулийн 6 дугаар зүйлийн 6.5 дахь хэсэгт заасны дагуу дунд хугацааны хөгжлийн бодлогын баримт бичиг байна.

Монгол Улсын Их Хурлын 2021 оны 05 дугаар сарын 13-ны өдрийн 52 дугаар тогтоолоор баталсан "Алсын хараа - 2050" Монгол Улсын урт хугацааны хөгжлийн бодлогын 5.1 дэх зорилтын 1 дүгээр үе шат (2021-2030 он)-нд “Шүүхийн хараат бус байдал хангагдаж, хариуцлагатай, иргэн төвтэй шүүх тогтолцоо төлөвшинө.”, Монгол Улсын Их Хурлын 2021 оны 12 дугаар сарын 30-ны өдрийн 106 дугаар тогтоолын 1 дүгээр хавсралтаар баталсан “Шинэ сэргэлтийн бодлого”-ын 6.1-д “Төрөөс үзүүлэх үйлчилгээг цахимжуулж, төрийн хүнд суртлыг бууруулна", мөн тогтоолын 2 дугаар хавсралтаар баталсан “Ш**инэ сэргэлтийн бодлогo"-ыг хэрэгжүүлэх эхний үе шатны үйл ажиллагааны хөтөлбөр**”-ийн 6.4.4-д “Хэрэг, маргааныг урьдчилан шийдвэрлэх механизмын үр нөлөөг сайжруулах, шүүхийн бус журмаар өр барагдуулах арга замыг боловсронгуй болгож, иргэд, арилжаа эрхлэгчдийн хэрэг, маргааныг шүүхээр хянан шийдвэрлэх процессыг хөнгөвчлөх” гэж тус тус заасанд нийцүүлэн шүүх эрх мэдлийн хөгжлийн бодлогын төслийн зорилго, зорилт, арга хэмжээг тодорхойлно.

Монгол Улсын Их Хурлын 2010 оны 48 дугаар тогтоолоор баталсан “Монгол Улсын үндэсний аюулгүй байдлын үзэл баримтлал”-ын 3.3.1.6-д “Хууль тогтоох, гүйцэтгэх болон шүүх эрх мэдлийн байгууллагын эрх мэдлийн хяналт-тэнцлийг хангана.” гэж, 3.3.1.7-д “Иргэн бүр хууль, шүүхийн өмнө эрх тэгш байх үзэл санааг дээдэлсэн хараат бус, хариуцлагатай шүүхийг төлөвшүүлнэ. Шүүгчийн хараат бус байдлыг бэхжүүлэх эдийн засгийн баталгаа бий болгоно.” гэж, 4.2.2-т “Хууль тогтоох, гүйцэтгэх, шүүх эрх мэдлийг хэрэгжүүлэгч байгууллагууд, нутгийн өөрөө удирдах ёсны байгууллагууд нь энэхүү үзэл баримтлалын үзэл санааг Монгол Улсын Үндсэн хууль, хууль тогтоомж болон эрх зүйн бусад холбогдох шийдвэрээр бэхжүүлж, тус тусын эрх хэмжээний дотор хэрэгжүүлэх үүрэгтэй.” гэж тус тус заасныг бодлогын төслийг боловсруулахад удирдлага болгоно.

**1.2.Практик шаардлага**

Монгол Улсын Их Хурлын 2000 оны 05 дугаар сарын 04-ний өдрийн 39 дүгээр тогтоолоор “Шүүх эрх мэдлийн стратеги төлөвлөгөө”-г баталж хэрэгжүүлсэн.

Шинэчлэн батлагдсан Монгол Улсын шүүхийн тухай хуулийн 5 дугаар зүйлийн 5.11 дэх хэсэгт заасны дагуу шүүх эрх мэдлийн хөгжлийн бодлогыг боловсруулах хэрэгцээ, шаардлага үүссэн.

Үүнтэй холбогдуулан “Шүүх эрх мэдлийн стратеги төлөвлөгөө”-ний хэрэгжилтийг үнэлж, өнөөгийн нөхцөл байдалд дүн шинжилгээ хийж, шүүх эрх мэдлийн хөгжлийн цаашдын зорилго, зорилт, хэрэгцээ, шаардлагыг тодорхойлох юм. Тус стратеги төлөвлөгөөний 30 зорилт, 101 арга хэмжээг 2022 оны жилийн эцсийн байдлаар үнэлэхэд 92 хувийн биелэлттэй буюу “Тодорхой үр дүнд хүрсэн” гэсэн үр дүн гарсан. Дээрх 101 арга хэмжээний биелэлтийн хувиар ангилбал: 86 арга хэмжээ “Бүрэн хэрэгжсэн” 100 хувийн биелэлттэй, 3 арга хэмжээ “Зорилт, арга хэмжээний хүрэх түвшинд бүрэн хүрээгүй боловч зохион байгуулалтын арга хэмжээ бүрэн авагдсан, гол үр дүн нь гарч эхэлсэн” 90 хувийн биелэлттэй, 4 арга хэмжээ “Гүйцэтгэл нь тодорхой хэмжээгээр гарч эхэлж байгаа” 70 хувийн биелэлттэй, 2 арга хэмжээ “Ажил тодорхой хэмжээнд эхэлсэн” 50 хувийн биелэлттэй, 2 арга хэмжээ “тухайн зорилт, арга хэмжээг хэрэгжүүлэх бэлтгэл ажил хийгдэж дуусаад боловсруулалтын шатанд байгаа” 30 хувийн биелэлттэй, 4 арга хэмжээ “хэрэгжээгүй” 0 хувийн биелэлттэй байна.

 Монгол Улсын Их Хурал, эрх бүхий байгууллагаас баталсан Монгол Улсын хөгжлийн бодлогын баримт бичгүүдэд шүүх эрх мэдлийн хөгжил, шинэтгэлийн талаар туссан зорилт, арга хэмжээг судалж, бодлогын төслийг боловсруулахдаа авч үзнэ. Энэ ажлын хүрээнд Монгол Улсын Их Хурал, Хууль зүй, дотоод хэргийн яам, Шүүхийн ерөнхий зөвлөлөөс баталсан бодлогын баримт бичгүүд болон Монгол Улсын Ерөнхийлөгчийн мөрийн хөтөлбөр, “Шүүх эрх мэдэл, хууль сахиулах алба хаагчдын нэгдсэн чуулга”-аас гаргасан зөвлөмж, “Хүний эрх үндэсний форум-2021”-ээс гаргасан зөвлөмжид шүүх эрх мэдлийн хөгжлийн талаар туссан зорилт, арга хэмжээг судалж төсөлд харгалзвал зохино.

 Мөн гадаад орнуудын шүүх эрх мэдлийн хөгжлийн бодлогын баримт бичгүүдийг судалж, шүүх эрх мэдлийн хөгжлийн бодлогын төслийн бүтэц, хувилбарыг боловсруулахад ашиглана.

 Хөгжлийн бодлого, төлөвлөлт, түүний удирдлагын тухай хуульд заасны дагуу шүүх эрх мэдлийн хөгжлийн бодлогын төсөлд хүний хөгжлийн, эдийн засаг, нийгмийн хөгжлийн болон байгаль орчны нөлөөллийн урьдчилсан үнэлгээ хийлгэнэ.

 Бодлогын төслийг Монгол Улсын дээд шүүх, Засгийн газартай зөвшилцөхийн зэрэгцээ олон нийтээс санал авч, хүний эрхийн чиглэлээр үйл ажиллагаа явуулдаг иргэний нийгмийн байгууллагуудын төлөөлөлтэй болон анхан, давж заалдах шатны шүүхийн шүүгч, захиргааны ажилтнуудтай хэлэлцүүлэг хийж, гарсан саналыг судалж тусгана.

 **Гурав.Улсын Их Хурлын тогтоолын төслийн саналын зорилго, ерөнхий бүтэц, зохицуулах харилцаа, хамрах хүрээ**

Тогтоолын төслийн санал нь 4 заалттай байх бөгөөд тогтоолын төслийн 1 дэх заалтаар “Монгол Улсын шүүх эрх мэдлийн хөгжлийн бодлого”, “Монгол Улсын шүүх эрх мэдлийн хөгжлийн бодлогын хяналт-шинжилгээ, үнэлгээний шалгуур үзүүлэлт, зорилтот түвшин” -г хавсралтаар батлах, 2 дахь заалтаар бодлогыг хэрэгжүүлэхэд шаардагдах хөрөнгийн эх үүсвэрийг төсөвт тусгахыг Засгийн газарт даалгах, 3 дахь заалтаар бодлогын хэрэгжилтийг хангаж, явцын тайланг 5 жил тутам танилцуулахыг Шүүхийн ерөнхий зөвлөлд үүрэг болгох, 4 дэх заалтаар тогтоолын хэрэгжилтэд хяналт тавьж ажиллахыг Хууль зүйн байнгын хороонд даалгахаар тусгана.

**Дөрөв.Тогтоолын төсөл батлагдсаны дараа үүсэж болох нийгэм, эдийн засаг, хууль зүйн үр дагавар**

Тогтоолын төсөл батлагдсанаар “Алсын хараа-2050” Монгол Улсын урт хугацааны хөгжлийн бодлогын 5.3-т “Шүүхийн хараат бус байдал хангагдаж, хариуцлагатай, иргэн төвтэй шүүх тогтолцоо төлөвшинө” гэсэн зорилтийг хэрэгжүүлэх нөхцөл бүрдэж, дараах үр дүн гарна. Үүнд:

* Шүүхийн үйл ажиллагааны ил тод, нээлттэй байдал дээшилж, шүүхэд мэдүүлэх иргэний эрх хангагдана.
* Шүүгчийн хараат бус, шүүхийн бие даасан байдал хангагдаж, хариуцлагатай шүүх төлөвшинө.
* Шүүх эрх мэдлийн байгууллагын захиргааны менежмент сайжирч, мэдээллийн технологийн дэвшил, орчин үеийн программ хангамж, удирдлагын систем, хиймэл оюун ухааны хэрэглээнд үндэслэсэн, цахимжсан шүүхийн шуурхай, ил тод үйлчилгээ нэвтэрнэ.
* Цогц чадамжтай хүний нөөцийг бүрдүүлж, иргэн төвтэй шүүхийн үйлчилгээ үзүүлнэ.
* Ажил үүргийн хуваарь, орон тоог оновчтой тогтоон, шүүхийн тогтолцоо, зохион байгуулалтыг боловсронгуй болгож, хэрэг хянан шийдвэрлэх ажиллагааг шуурхай явуулах эрх зүйн орчныг сайжруулж, шүүхийн шийдвэрийн чанар, шүүхийн үйлчилгээний чанар, бүтээмжийг дээшлүүлнэ.
* Шүүхийн үйлчилгээг иргэдэд хүргэхэд шаардлагатай санхүүжилтийг нэмэгдүүлж, хөрөнгө оруулалтын үр ашгийг дээшлүүлж, нөөцийн төлөвлөлт, хуваарилалтыг оновчтой болгоно.

**Тав.Тогтоолын төсөл нь Монгол Улсын Үндсэн хууль болон бусад хуультай уялдсан байдал, түүнийг хэрэгжүүлэх зорилгоор цаашид шинээр боловсруулах буюу нэмэлт, өөрчлөлт оруулах, хүчингүй болгох хуулийн талаарх санал**

Тогтоолын төслийг Монгол Улсын Үндсэн хууль, бусад хууль тогтоомжид нийцүүлэн боловсруулсан бөгөөд тогтоолын төсөлтэй холбогдуулан боловсруулах хууль тогтоомжийн төсөл байхгүй болно.

--- o0o ---